  Анжелика Тихонова корреспондент Эстониысь Тартуын 18-23 южтолэзе Worldfilm калыккуспо кинофестиваль улсын удмурт фильм возьматозы. Учкисьёсты камсьӧр удмуртъёслэн вӧсяськонъёсынызы тодматозы. Иворъёсъя «Удмуртия» агентстволэн корреспондентэзлы со сярысь Тартуысь университетысь профессор, кинофестивальлэн огез кылдытӥсез но радъясез Ева Тулуз вераз. Антропологической но документальной фильмъёсын калыккуспо фестиваль 16 ар ӵоже ортчытӥське ини. Ева Тулузлэн верамезъя, сое студентъёслы дуннеен тодматскыны луонлык сётон понна радъязы. Фестивальын ӧвӧл вожвылъяськонэз, ӧвӧл вормисез. Учкисьёс адямиос сярысь тунсыко фильмъёс адӟыны люкасько. Берло аръёсы фестивале вуись фильмъёслэн лыдзы туж зол йылӥз – туннэ нуналлы 1500 пала. Мон 15 ар ӵоже быръён комиссиын вал, 40-50 фильмъёсты бырйиськом вал. Кенешонъёслы дыр кельтыны тыршиськом, ӵемысь режиссёр но дорамы луэ, соин вераськыны луэ, ӵемысь вотэс пыр герӟаськыны но луоно Ева Тулуз, профессор, кинофестивальлэн огез кылдытӥсез но радъясезТуэ фестиваль улсын Эстониысь антропологлэн но режиссёрлэн Лииво Нигласлэн 2013-тӥ арын Башкортостанысь Выль Татышлы черкогуртын лэсьтэм «Мӧр вӧсь» фильмез возьматэмын луоз. Фильм англи субтитръёсын луоз. Зэмзэ ке верано, фильмез возьматон камсьӧр удмуртъёслэн вӧсяськонъёссы сярысь 4 фильмъёсын бичетэн, кудъёссэ со Башкортостан элькунысь Татышлы ёросын лэсьтӥз, тодматыны луонлык сётэ: 1. «Гурт вӧсь», Пичи Бальзюга гуртын 2. «Мӧр вӧсь», Выль Татышлы черкогуртын 10 гуртъёслэн вӧсьсы 3. «Элен вӧсь», Пермь улосысь Куеда ёросысь Кирга гуртын 4. «Тол мӧр вӧсь», Выль Татышлы черкогуртын. Со мынам камсьӧр удмуртъёслэн вӧсяськонъёссыя эскерон ӵектосэлы, кудзэ мон 2013-тӥ арысен нуисько, йылпумъян луэ Ева Тулуз, профессор, кинофестивальлэн огез кылдытӥсез но радъясезФестивалез Эстониысь Йӧскалык музей но визуальной антропологияя ассоциация радъяло. Отчы фильмъёслэн режиссёръёссы, Тартуысь калык, университетысь студентъёс но дышетӥсьёс люкасько. Тодэ вайытом, 20-23 южтолэзе Эстоние Татарстанысь Варклед-Бӧдья гуртысь удмуртъёс вуозы. Соос «Дырвырӟон: удмурт егитъёслэн быдэ вуон йылолъёссы 1993/2017» адӟытонэн тодматонэ пыриськозы.  Тегъёс: Лулчеберет кино Эстония удмуртъёс  